Document ID: 32009R0314

Title and Content:
ΚΑΝΟΝΙΣΜΌΣ (ΕΚ) αριθ. 314/2009 ΤΗΣ ΕΠΙΤΡΟΠΉΣ της 16ης Απριλίου 2009 σχετικά με τη θέσπιση προσωρινού έκτακτου μέτρου στήριξης για την αγορά χοιρείου και βοείου κρέατος με τη μορφή καθεστώτος τελικής διάθεσης στο Ηνωμένο Βασίλειο Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 191 σε συνδυασμό με το άρθρο 4, Εκτιμώντας τα ακόλουθα: (1) Η κατάσταση της αγοράς χοιρείου κρέατος στην Ιρλανδία και τη Βόρεια Ιρλανδία είναι ιδιαίτερα κρίσιμη, ως επακόλουθο των προσφάτων διαπιστωθέντων υψηλών επιπέδων διοξίνης και πολυχλωριωμένων διφαινυλίων (PCB) στο χοίρειο κρέας καταγωγής Ιρλανδίας. Οι αρμόδιες αρχές έλαβαν διάφορα μέτρα για την αντιμετώπιση της κατάστασης. (2) Οι μολυσμένες ζωοτροφές παραδόθηκαν σε εκμεταλλεύσεις εκτροφής χοίρων και βοοειδών στην Ιρλανδία. Οι εν λόγω μολυσμένες ζωοτροφές αποτελούν πολύ μεγάλο τμήμα του σιτηρεσίου των χοίρων, πράγμα που έχει ως αποτέλεσμα υψηλά επίπεδα διοξίνης στο χοίρειο κρέας που προέρχεται από τις μολυσμένες χοιροτροφικές εκμεταλλεύσεις. Λόγω του ότι είναι δύσκολο να ιχνηλατηθεί η διαδρομή του χοιρείου κρέατος μέχρι τις χοιροτροφικές εκμεταλλεύσεις και λαμβανομένων υπόψη των υψηλών επιπέδων διοξίνης που διαπιστώθηκαν στο μολυσμένο χοίρειο κρέας, οι ιρλανδικές αρχές αποφάσισαν, ως μέτρο προφύλαξης, να ανακαλέσουν από την αγορά το σύνολο του χοιρείου κρέατος και των προϊόντων χοιρείου κρέατος. (3) Λόγω των εξαιρετικών περιστάσεων και των πρακτικών δυσκολιών που αντιμετωπίζει η αγορά χοιρείου κρέατος στην Ιρλανδία και στη Βόρεια Ιρλανδία, η Επιτροπή εξέδωσε τον κανονισμό (ΕΚ) αριθ. 1278/2008, της 17ης Δεκεμβρίου 2008, σχετικά με τη θέσπιση έκτακτων μέτρων στήριξης για την αγορά χοιρείου κρέατος με τη μορφή ενίσχυσης στην ιδιωτική αποθεματοποίηση στην Ιρλανδία (2) και τον κανονισμό (ΕΚ) αριθ. 1329/2008, της 22ας Δεκεμβρίου 2008, σχετικά με τη θέσπιση έκτακτων μέτρων στήριξης για την αγορά χοιρείου κρέατος με τη μορφή ενίσχυσης στην ιδιωτική αποθεματοποίηση σε τμήμα του Ηνωμένου Βασιλείου (3). (4) Επιπλέον, το Ευρωπαϊκό Συμβούλιο της 11ης και 12ης Δεκεμβρίου 2008 κάλεσε την Επιτροπή να στηρίξει τους κτηνοτρόφους και τα σφαγεία της Ιρλανδίας μέσω συγχρηματοδοτούμενων μέτρων για την απόσυρση των σχετικών ζώων και των προϊόντων από την αγορά. (5) Στο πλαίσιο αυτό, ο κανονισμός (ΕΚ) αριθ. 94/2009, της 30ής Ιανουαρίου 2009, σχετικά με τη θέσπιση προσωρινού έκτακτου μέτρου στήριξης για την αγορά χοιρείου και βοείου κρέατος με τη μορφή καθεστώτος τελικής διάθεσης στην Ιρλανδία (4) προβλέπει καθεστώς τελικής διάθεσης για ορισμένους χοίρους και βοοειδή που προέρχονται από εκμεταλλεύσεις στις οποίες χρησιμοποιήθηκαν μολυσμένες ζωοτροφές και προϊόντα χοιρείου κρέατος τα οποία έχουν δεσμευτεί ή βρίσκονται υπό την ευθύνη και τον έλεγχο των σφαγείων στην Ιρλανδία. (6) Επιπλέον, η Επιτροπή αποφάσισε, στις 23 Δεκεμβρίου 2008, να μη διατυπώσει αντιρρήσεις κατά του καθεστώτος κρατικής ενίσχυσης σχετικά με ειδικά μέτρα που αφορούν τα προϊόντα χοιρείου κρέατος λόγω μόλυνσης του κρέατος από διοξίνες στην Ιρλανδία (5) (στο εξής «καθεστώς κρατικής ενίσχυσης N 643/2008»). Το καθεστώς αυτό προβλέπει, υπό ορισμένους όρους, αντιστάθμιση για το χοίρειο κρέας που ανακαλείται από άλλα κράτη μέλη. (7) Σημαντικός αριθμός χοίρων που εσφάγησαν στη Βόρεια Ιρλανδία κατάγονται από την Ιρλανδία. Στο πλαίσιο αυτό, είναι σαφές ότι η μόλυνση των ζωοτροφών στην Ιρλανδία έχει επίσης επιπτώσεις στην αγορά χοιρείου κρέατος στη Βόρεια Ιρλανδία. Ωστόσο, μόνο το χοίρειο κρέας που προέρχεται από χοίρους που εσφάγησαν στην Ιρλανδία είναι επιλέξιμο για αντιστάθμιση δυνάμει του καθεστώτος κρατικής ενίσχυσης N 643/2008, αποκλείοντας από την αντιστάθμιση, στο πλαίσιο του καθεστώτος αυτού, το κρέας από χοίρους που εσφάγησαν στη Βόρεια Ιρλανδία. (8) Ο τομέας του βοείου κρέατος στη Βόρεια Ιρλανδία επλήγη επίσης από τη μόλυνση των ζωοτροφών στην Ιρλανδία. Ειδικότερα, σύμφωνα με τις αρχές του Ηνωμένου Βασιλείου, διαπιστώθηκε ότι μολυσμένες ζωοτροφές παραδόθηκαν σε ορισμένες εκμεταλλεύσεις βοοειδών στη Βόρεια Ιρλανδία. Συνεπώς, ορισμένα βοοειδή παραμένουν δεσμευμένα σε εκμεταλλεύσεις στη Βόρεια Ιρλανδία στις οποίες οι δοκιμές σε δείγματα που λήφθηκαν από άλλα βοοειδή είχαν θετικά αποτελέσματα για τα υψηλά επίπεδα διοξίνης και πολυχλωριωμένων διφαινυλίων (PCB). Επιπλέον, μια ορισμένη ποσότητα βοείου κρέατος από ζώα που εσφάγησαν στη Βόρεια Ιρλανδία έως τις 6 Δεκεμβρίου 2008 και τα οποία είναι αποθεματοποιημένα στο Ηνωμένο Βασίλειο, προέρχονται από αγέλες στις οποίες οι δοκιμές σε δείγματα που λήφθηκαν από άλλα βοοειδή στις αγέλες αυτές είχαν θετικά αποτελέσματα για τα υψηλά επίπεδα διοξίνης και πολυχλωριωμένων διφαινυλίων (PCB). (9) Στο επίπεδο των εκμεταλλεύσεων στη Βόρεια Ιρλανδία, η μόλυνση των ζωοτροφών και η διενέργεια ελέγχων για την απαγόρευση της εισαγωγής των σχετικών βοοειδών στην τροφική αλυσίδα προκειμένου να μειωθούν οι ενδεχόμενοι κίνδυνοι για τη δημόσια υγεία είχαν ως αποτέλεσμα να τεθεί σε κίνδυνο η συνέχιση των επιχειρηματικών δραστηριοτήτων των εκμεταλλεύσεων. Επιπλέον, εξακολουθούν να υπάρχουν προβλήματα καλής διαβίωσης των ζώων δεδομένου ότι τα σχετικά βοοειδή έγιναν υπέρβαρα. Τέλος, ορισμένοι κτηνοτρόφοι αντιμετωπίζουν σημαντικές οικονομικές δυσκολίες στην προσπάθειά τους να διατηρήσουν τις πιστώσεις τους για ζωοτροφές. (10) Ως εκ τούτου, οι ιρλανδικές αρχές ζήτησαν από την Επιτροπή να προβλέψει συμπληρωματικά έκτακτα μέτρα στήριξης για την αγορά χοιρείου και βοείου κρέατος στη Βόρεια Ιρλανδία. (11) Στο μέρος II κεφάλαιο II τμήμα I του κανονισμού (ΕΚ) αριθ. 1234/2007 προβλέπονται έκτακτα μέτρα στήριξης. Ειδικότερα, το άρθρο 44 προβλέπει ότι η Επιτροπή μπορεί να θεσπίζει έκτακτα μέτρα για τη στήριξη της αγοράς σε περίπτωση ασθενειών ζώων και το άρθρο 45 προβλέπει ότι, όσον αφορά τους τομείς κρέατος πουλερικών και αυγών, η Επιτροπή μπορεί να θεσπίζει έκτακτα μέτρα στήριξης της αγοράς προκειμένου να λαμβάνονται υπόψη σοβαρές διαταραχές της αγοράς που αποδίδονται ευθέως στον κλονισμό της εμπιστοσύνης των καταναλωτών λόγω των κινδύνων για τη δημόσια υγεία ή την υγεία των ζώων. Για την επίλυση των πρακτικών προβλημάτων που προκύπτουν από την υφιστάμενη κατάσταση στην αγορά χοιρείου και βοείου κρέατος στη Βόρεια Ιρλανδία, κρίνεται σκόπιμο να ληφθεί προσωρινό έκτακτο μέτρο για τη στήριξη της εν λόγω αγοράς παρόμοιο με εκείνο που αναφέρεται στο τμήμα I του κανονισμού (ΕΚ) αριθ. 1234/2007 και με εκείνο που θεσπίστηκε για την Ιρλανδία σύμφωνα με τον κανονισμό (ΕΚ) αριθ. 94/2009. (12) Το εν λόγω έκτακτο μέτρο στήριξης της αγοράς πρέπει να έχει τη μορφή καθεστώτος τελικής διάθεσης ορισμένων βοοειδών τα οποία έχουν δεσμευτεί σε εκμεταλλεύσεις στη Βόρεια Ιρλανδία στις οποίες οι δοκιμές σε δείγματα που λήφθηκαν από άλλα βοοειδή είχαν θετικά αποτελέσματα για τα υψηλά επίπεδα διοξίνης και πολυχλωριωμένων διφαινυλίων (PCB). Επιπλέον, κρίνεται σκόπιμο να προβλεφθεί καθεστώς τελικής διάθεσης των προϊόντων βοείου και χοιρείου κρέατος τα οποία έχουν δεσμευτεί ή βρίσκονται υπό την ευθύνη και τον έλεγχο των σφαγείων στο Ηνωμένο Βασίλειο και για τα οποία δεν είναι σίγουρο σε ποιο βαθμό προέρχονται από βοοειδή ή χοίρους που έχουν εκτραφεί σε εκμεταλλεύσεις στις οποίες χρησιμοποιήθηκαν μολυσμένες ζωοτροφές. (13) Με το εν λόγω έκτακτο μέτρο στήριξης της αγοράς πρέπει, συνεπώς, να αντιμετωπιστεί η αύξηση των κινδύνων για την υγεία και την καλή μεταχείριση των ζώων και, ταυτόχρονα, να αποκλειστεί η δυνατότητα εισαγωγής στη διατροφική αλυσίδα των ζώων ή των ανθρώπων προϊόντων που προέρχονται από ζώα τα οποία ενδέχεται να παρουσιάζουν υψηλά επίπεδα μόλυνσης. Επιπλέον, με το εν λόγω μέτρο πρέπει να αποφευχθεί η επιδείνωση της ανταγωνιστικής θέσης της αγοράς χοιρείου και βοείου κρέατος της Βόρειας Ιρλανδίας σε σχέση με εκείνη της Ιρλανδίας, λαμβανομένων υπόψη των κριτηρίων επιλεξιμότητας για το καθεστώς τελικής διάθεσης που προβλέπονται στον κανονισμό (ΕΚ) αριθ. 94/2009 και εκείνων που προβλέπονται στο καθεστώς κρατικής ενίσχυσης N 643/2008. (14) Το εν λόγω έκτακτο μέτρο στήριξης της αγοράς πρέπει να χρηματοδοτηθεί εν μέρει από την Κοινότητα. Η συνδρομή της Κοινότητας στην αντιστάθμιση πρέπει να εκφραστεί ως ανώτατο μέσο ποσό ανά ζώο ή τόνο βοείου ή χοιρείου κρέατος, για περιορισμένη ποσότητα των σχετικών προϊόντων. Οι αρμόδιες αρχές πρέπει να καθορίσουν την τιμή αντιστάθμισης και, άρα, το ποσό της συγχρηματοδότησης με βάση την αγοραία αξία των ζώων και των προϊόντων για τα οποία χορηγείται αντιστάθμιση εντός καθορισμένων ανωτάτων ορίων. (15) Οι αρμόδιες αρχές πρέπει να εφαρμόσουν όλα τα μέτρα ελέγχου και παρακολούθησης που απαιτούνται για την ορθή εφαρμογή του έκτακτου μέτρου που προβλέπεται στον παρόντα κανονισμό και να ενημερώσουν την Επιτροπή σχετικά. (16) Δεδομένου ότι για λόγους υγείας των ζώων, δημόσιας υγείας και εφοδιασμού της αγοράς, οι αρμόδιες αρχές πρέπει να αρχίσουν την τελική διάθεση των ζώων και των προϊόντων από τις 14 Φεβρουαρίου 2009, ημερομηνία της αίτησης του Ηνωμένου Βασιλείου, είναι αναγκαίο να προβλεφθεί ότι ο παρών κανονισμός εφαρμόζεται από την ημερομηνία αυτή. (17) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής 1. Λαμβάνεται έκτακτο μέτρο στήριξης της αγοράς για ένα τμήμα του Ηνωμένου Βασιλείου με τη μορφή καθεστώτος τελικής διάθεσης για: α) βοοειδή που παρέμειναν από τις 6 Δεκεμβρίου 2008 σε εκμεταλλεύσεις στη Βόρεια Ιρλανδία στις οποίες οι δοκιμές σε δείγματα που λήφθηκαν από άλλα βοοειδή είχαν θετικά αποτελέσματα για τα υψηλά επίπεδα διοξίνης και πολυχλωριωμένων διφαινυλίων (PCB)· β) νωπό, διατηρημένο με απλή ψύξη ή κατεψυγμένο βόειο κρέας από ζώα που εσφάγησαν στη Βόρεια Ιρλανδία έως τις 6 Δεκεμβρίου 2008, τα οποία είναι αποθεματοποιημένα στο Ηνωμένο Βασίλειο και προέρχονται από αγέλες στις οποίες οι δοκιμές σε δείγματα που λήφθηκαν από άλλα βοοειδή στις αγέλες αυτές είχαν θετικά αποτελέσματα για τα υψηλά επίπεδα διοξίνης και πολυχλωριωμένων διφαινυλίων (PCB)· γ) νωπό, διατηρημένο με απλή ψύξη ή κατεψυγμένο χοίρειο κρέας από ζώα τα οποία κατάγονται από την Ιρλανδία και εσφάγησαν στη Βόρεια Ιρλανδία έως τις 6 Δεκεμβρίου 2008. Το χοίρειο κρέας αυτό είναι αποθεματοποιημένο στο Ηνωμένο Βασίλειο: i) σε σφαγείο· ή ii) εκτός σφαγείου, υπό την ευθύνη και τον έλεγχο του σφαγείου, υπό τον όρο ότι το σφαγείο πληροί τις απαιτήσεις των αρμόδιων αρχών. Άρθρο 2 Τελική διάθεση ζώων και κρέατος 1. Εξουσιοδοτούνται οι αρμόδιες αρχές του Ηνωμένου Βασιλείου να χορηγήσουν αντιστάθμιση για την τελική διάθεση των ζώων και του κρέατος που αναφέρονται στο άρθρο 1, με στόχο τη σφαγή και την πλήρη καταστροφή των εν λόγω ζώων και των σχετικών υποπροϊόντων τους και την καταστροφή του κρέατος σύμφωνα με τη σχετική κτηνιατρική νομοθεσία. Η καταστροφή ζώντων ζώων πραγματοποιείται με την παράδοσή τους σε σφαγείο και, μετά τη μέτρηση και τη ζύγιση, τη μεταφορά όλων των σφαγίων σε μονάδα επεξεργασίας υποπροϊόντων όπου όλα τα υλικά υποβάλλονται σε επεξεργασία. Σε περίπτωση που τα ζώα δεν είναι σε θέση να μεταφερθούν στο σφαγείο, είναι δυνατόν να θανατωθούν στην εκμετάλλευση. Η καταστροφή του κρέατος πραγματοποιείται μετά από ζύγιση και μεταφορά σε μονάδα επεξεργασίας υποπροϊόντων όπου όλα τα υλικά υποβάλλονται σε επεξεργασία. Οι εν λόγω εργασίες διενεργούνται υπό τη συνεχή εποπτεία των αρμόδιων αρχών, με τη χρήση τυποποιημένων καταλόγων ελέγχου στους οποίους ενσωματώνονται τα δελτία ζύγισης και μέτρησης. 2. Η αντιστάθμιση που καταβάλλεται από τις αρμόδιες αρχές για την τελική διάθεση των ζώων που αναφέρονται στο άρθρο 1 στοιχείο α) και των προϊόντων που αναφέρονται στο άρθρο 1 στοιχεία β) και γ) δεν πρέπει να υπερβαίνει την αγοραία αξία των σχετικών ζώων και προϊόντων πριν από τη λήψη της απόφασης της Ιρλανδίας να ανακαλέσει, ως μέτρο προφύλαξης, το χοίρειο κρέας και τα προϊόντα χοίρειου κρέατος από την αγορά. Για την αποφυγή τυχόν υπεραντιστάθμισης, στην αντιστάθμιση που καταβάλλεται από τις αρμόδιες αρχές πρέπει να λαμβάνεται υπόψη κάθε άλλο είδος αντιστάθμισης για το οποίο ενδέχεται να είναι επιλέξιμοι οι προμηθευτές ζώων ή τα σφαγεία. 3. Η αντιστάθμιση για τα προϊόντα προς διάθεση σύμφωνα με τον παρόντα κανονισμό καταβάλλεται από τις αρμόδιες αρχές μετά την παραλαβή των προϊόντων από τη μονάδα επεξεργασίας υποπροϊόντων και τη διενέργεια των ελέγχων σύμφωνα με το άρθρο 4 παράγραφος 1 στοιχείο γ). Η αντιστάθμιση που καταβάλλεται σύμφωνα με τον παρόντα κανονισμό από τις αρμόδιες αρχές είναι επιλέξιμη για κοινοτική συγχρηματοδότηση μετά την εξακρίβωση της πλήρους καταστροφής των σχετικών προϊόντων με βάση όλα τα αναγκαία αποδεικτικά στοιχεία και τους φυσικούς ελέγχους. Το άρθρο 5 παράγραφος 1 τρίτο εδάφιο στοιχείο α) του κανονισμού (ΕΚ) αριθ. 883/2006 της Επιτροπής (6) εφαρμόζεται τηρουμένων των αναλογιών. Μόνο οι δαπάνες που δηλώθηκαν τον Ιούλιο του 2009 το αργότερο είναι επιλέξιμες για κοινοτική συγχρηματοδότηση. Άρθρο 3 Χρηματοδότηση 1. Για κάθε πλήρως καταστρεφόμενο ζώο και κρέας, η Κοινότητα χορηγεί συγχρηματοδότηση ίση προς το 50 % της δαπάνης που πραγματοποιήθηκε σύμφωνα με το άρθρο 2 παράγραφος 1. Η εν λόγω συγχρηματοδότηση δεν πρέπει να υπερβαίνει το ανώτατο μέσο ποσό των: α) 468,62 EUR ανά κεφαλή για ανώτατο αριθμό 5 196 βοοειδών· β) 3 150,00 EUR ανά τόνο βοείου κρέατος για ανώτατη ποσότητα 40 τόνων βοείου κρέατος· γ) 1 133,50 EUR ανά τόνο χοιρείου κρέατος για ανώτατη ποσότητα 1 034 τόνων χοιρείου κρέατος. 2. Οι αρμόδιες αρχές καθορίζουν το ποσό της συγχρηματοδότησης ανά ζώο και ανά υποπροϊόν για το οποίο λαμβάνεται αντιστάθμιση με βάση την αγοραία αξία που αναφέρεται στο άρθρο 2 παράγραφος 2 και τηρώντας τα ανώτατα μέσα ποσά που ορίζονται στην παράγραφο 1 του εν λόγω άρθρου. 3. Το αργότερο στις 31 Αυγούστου 2009, το Ηνωμένο Βασίλειο κοινοποιεί στην Επιτροπή τις συνολικές αντισταθμιστικές δαπάνες, αναφέροντας τον αριθμό και τις κατηγορίες των βοοειδών καθώς και την ποσότητα και το είδος του βοείου και του χοιρείου κρέατος που διατέθηκε σύμφωνα με τον παρόντα κανονισμό. 4. Εάν διαπιστωθεί ότι ο δικαιούχος του ποσού που καταβλήθηκε δυνάμει του άρθρου 2 παράγραφος 3 έλαβε επίσης αντιστάθμιση στο πλαίσιο ασφάλιστρων ή από τρίτη χώρα, το Ηνωμένο Βασίλειο ανακτά το εν λόγω ποσό και πιστώνει το 50 % του ποσού στο Ευρωπαϊκό Γεωργικό Ταμείο Εγγυήσεων ως μείωση της αντίστοιχης δαπάνης. Εάν το ποσό που καταβλήθηκε δυνάμει του άρθρου 2 παράγραφος 3 ήταν μεγαλύτερο από την αντιστάθμιση που ελήφθη, το Ηνωμένο Βασίλειο ανακτά ποσό ίσο προς την αντιστάθμιση αυτή. Άρθρο 4 Έλεγχοι και κοινοποίηση 1. Το Ηνωμένο Βασίλειο λαμβάνει όλα τα μέτρα που είναι αναγκαία για να εξασφαλίσει την ορθή εφαρμογή του παρόντος κανονισμού, ιδίως: α) εξασφαλίζοντας, με τους ενδεδειγμένους επιτόπιους ελέγχους, τη χρήση των κατάλληλων παραγόντων μετουσίωσης και την τοποθέτηση σφραγίδων στα μέσα μεταφοράς, ότι κανένα από τα προϊόντα για τα οποία καταβλήθηκε αντιστάθμιση σύμφωνα με το άρθρο 2 δεν εισάγεται στη διατροφική αλυσίδα του ανθρώπου ή των ζώων· β) διενεργώντας, τουλάχιστον μία φορά ανά ημερολογιακό μήνα, διοικητικούς και λογιστικούς ελέγχους σε κάθε μονάδα επεξεργασίας υποπροϊόντων για να εξασφαλιστεί ότι όλα τα σφάγια και τα κρέατα που παραδόθηκαν από την αρχή του καθεστώτος ή από τον τελευταίο έλεγχο έχουν υποβληθεί σε επεξεργασία· γ) πραγματοποιώντας, όσον αφορά τα νωπά, διατηρημένα με απλή ψύξη ή κατεψυγμένα βόεια και χοίρεια κρέατα τα οποία είναι αποθεματοποιημένα σε διαφορετικά μέρη από τα σφαγεία, τα οποία αναφέρονται στο άρθρο 1 στοιχείο γ) σημείο ii), επιτόπιους ελέγχους απογραφής για να διαπιστωθεί η ποσότητα βοείου και χοιρείου κρέατος που προέρχεται από τα ζώα τα οποία εσφάγησαν έως τις 6 Δεκεμβρίου 2008, να εξασφαλιστεί ότι το κρέας αυτό είναι ασφαλές, ευκόλως αναγνωρίσιμο και διατηρείται χωριστά από τα άλλα αποθέματα και ότι οι εργασίες εξόδου από τα αποθέματα αποτελούν αντικείμενο των αναγκαίων ελέγχων ταυτοποίησης και ζύγισης· δ) προβλέποντας επιτόπιους ελέγχους και λεπτομερείς εκθέσεις των ελέγχων αυτών, αναφέροντας ιδίως: i) την ηλικία, την ταξινόμηση και τον συνολικό αριθμό των ζώων που μεταφέρθηκαν από την εκμετάλλευση, την ημερομηνία και την ώρα της μεταφοράς και της άφιξής τους στο σφαγείο· ii) τις ποσότητες των σφαγίων που μεταφέρθηκαν με σφραγισμένο μέσο μεταφοράς από το σφαγείο και παραλήφθηκαν από τη μονάδα επεξεργασίας υποπροϊόντων, την άδεια μεταφοράς των ζώων και τους αριθμούς της σφραγίδας· iii) σε περίπτωση σφαγής στην εκμετάλλευση, όπως αναφέρεται στο άρθρο 2 παράγραφος 1 τρίτο εδάφιο, τον αριθμό των ζώων που εσφάγησαν στην εκμετάλλευση, τον αριθμό των σφαγίων που μεταφέρθηκαν με σφραγισμένο μέσο μεταφοράς από την εκμετάλλευση και την ποσότητα που παραλήφθηκε από τη μονάδα επεξεργασίας, την άδεια μεταφοράς και τους αριθμούς της σφραγίδας· iv) για τα προϊόντα βοείου και χοιρείου κρέατος, την ημερομηνία της σφαγής του ζώου από το οποίο προέρχεται το προϊόν, το δελτίο ζύγισης του εν λόγω προϊόντος, όσον αφορά το νωπό, διατηρημένο με απλή ψύξη ή κατεψυγμένο βόειο και χοίρειο κρέας το οποίο βρίσκεται αποθεματοποιημένο σε μέρη διαφορετικά από τα σφαγεία, την τοποθεσία και τα μέτρα που έχουν ληφθεί για να διασφαλιστεί η ασφάλεια των σχετικών προϊόντων κατά την αποθεματοποίηση και την έξοδο από την αποθεματοποίηση· v) τις ποσότητες και την ταξινόμηση των προϊόντων βοείου και χοιρείου κρέατος που μεταφέρθηκαν με σφραγισμένο μέσο μεταφοράς από το σημείο συλλογής και παραλήφθηκαν από τη μονάδα επεξεργασίας, την άδεια μεταφοράς και τους αριθμούς της σφραγίδας· i) τα στοιχεία, τα μητρώα και τα έγγραφα που έχουν επαληθευθεί στο πλαίσιο του ελέγχου που απαιτείται δυνάμει του ανωτέρω στοιχείου β), και τουλάχιστον καθημερινή αναφορά των ποσοτήτων σφαγίων, βοείου και χοιρείου κρέατος που εισέρχονται στη μονάδα επεξεργασίας, τις αντίστοιχες ημερομηνίες επεξεργασίας και τις ποσότητες που υποβάλλονται σε επεξεργασία. 2. Το Ηνωμένο Βασίλειο αποστέλλει στην Επιτροπή: α) το συντομότερο δυνατό μετά την έναρξη ισχύος του παρόντος κανονισμού, περιγραφή των λεπτομερών διατάξεων για τη διεξαγωγή των ελέγχων και την υποβολή εκθέσεων για όλες τις σχετικές εργασίες· β) έως τις 30 Απριλίου 2009, λεπτομερή έκθεση για τους ελέγχους που διενεργήθηκαν δυνάμει της παραγράφου 1. Άρθρο 5 Μέτρο παρέμβασης Τα μέτρα που λαμβάνονται δυνάμει του παρόντος κανονισμού θεωρούνται μέτρα παρέμβασης για τη ρύθμιση των γεωργικών αγορών κατά την έννοια του άρθρου 3 παράγραφος 1 στοιχείο β) του κανονισμού (ΕΚ) αριθ. 1290/2005 του Συμβουλίου (7). Άρθρο 6 Έναρξη ισχύος και εφαρμογή Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 14 Φεβρουαρίου 2009. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Απριλίου 2009.

Classification Labels:
105
1934
311

Label Descriptions:
{"105": "ΚΤΗΝΟΤΡΟΦΙΑ", "1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2442
711
5283
2479
122
4291
2106
4590
913
2200
2737

EuroVoc IDs (Expanded): 2442
711
5283
2479
122
4291
2106
4590
913
2200
2737

Dataset Source: meu

Split: train